钦定古今图书集成/理学汇编/学行典/第030卷 > 理数钤〈兑集下〉 > 《声音要旨》
## 钦定古今图书集成/理学汇编/学行典/第030卷 > 理数钤〈兑集下〉 > 《声音要旨》

声者，由于内八转、外八转之所发而分宫、商、角、徵羽，
皆人之气所别也。气无形，故为阳，而属天之十六卦。
音者，由于唇舌牙齿喉之所发而分开发、收、闭，皆人
之体所辨。体有质，故为阴，而属地之十六卦。显然可
分。声与音之异者，声则韵也，音即翻字之母也。
《皇极》算万物万事之变，各以声音之字。此法全用翻
切字母调之，闻音则以其母之近似者调而合之，其
声与口之所调相合，则是其字。由是唇舌牙齿喉半
第几字，则知地卦矣。以字而质之韵，则知天卦矣。故
以声卦居左，音卦居右，将内三爻为贞，外三爻为悔。
又横看内合得何卦，外合得何卦，名为“《既济图》卦。”又看挂一图得何卦，方定吉凶，则数在其中，而祸福无
毫厘之差也。

“今之推测事物者，用年月日时，此气运之变迁，流行
于事物者耳，非人物禀受于天地之分量也。且一瞬
息之闲，普天之下，生几多物，成多少事，积瞬息为秒，
积秒为分，积分成刻，积刻成时，一时之内，万种变化，
事物之应，岂皆一律哉？”欲以时分之而定其修短升
沈美恶之分量，是可得乎？夫物之洪纤高下，大小曲
直，各有声音，万变不同。且如《水若》一也，而其声亦有
不同。深水之音浑浑，浅水之音泠泠，谷水之音哄哄，
泉流之音涩涩，与石级之高下，隙穴之大小，自各不
同。听水声之涓滴隙器而度可辨矣。隐其声以合其
卦，便可占其休咎。如火音亦与金、木、土之音有辨，皆
可验从违也。至于物之器用，皆敲而取其声音，便可
以配天地阴阳之卦。又如编锺编磬，同一物，形相似
也，击之而分十六声，以合于正律变律，已不同矣。然
其所以不同者，皆自黄锺等而下之也。而黄锺一声，
又多有长短、高下、厚薄之辨，所以历代之乐，不中乎
古之正声者，黄锺不得其真也。若得古人黄锺声音
之真正，方可正乐，今不传矣。

或曰：“于物求声，尚自可定，飞禽走兽之声各只一样，
若之何而别之？”曰：“《皇极》于动处起在彼之声音可辨，
以所辨而算之，若无可辨，则因人所问之声音而算
之。且彼禽兽草木，初不曾动也，或人即之而问焉，则
是其动处，遂沿问者之声音而算之，何不可乎？”难者
曰：“有一物则有一声音，是可以算矣。惟人也为万物
之灵，于一万七千二十四声与音皆能言矣。取之何
如？”曰：“凡事之来，必有先兆。开端之初，是为先天，但取
其初发之声音而算之。彼发问之声音，有不期然而
发露者，此先天也。盖嗜欲将至，有开必先朕兆之萌，
其端可测，知几其神乎！假如来占事说今欲如何，则
用‘今’字算；或言僭浼，则用‘僭’字算；或”言特来求数。则
用“特”字算。以未言先咳嗽。则用咳嗽之声算。若先言
少禀。则用“少”字算。此为先天之义也。